# Til foreldre og føresette i skular i Alver

Takk for tolmod og vilje til omstilling den siste tida.

Opninga for elevar i 1.-4. trinn har gått bra, og vi gler oss no til å ta imot elevar på dei andre trinna i grunnskulane våre.

**Plan for opninga**

Skulane treng måndag 11. mai til å førebu opninga. Elevane i 5.-10. trinn vil få oppgåver dei skal arbeide med denne dagen, men lærarane vil ikkje vere like tilgjengelege for elevkontakt. Elevane i 1.- 4. trinn møter til vanleg skule måndag.

Tysdag 12. mai blir første skuledag for elevar frå 5. til 10. trinn. Dei fleste skulane kan då ta imot alle elevane, men nokre skular kan ha behov for å justere lengda på skuledagen og/eller tal dagar elevar skal vere på skulen.

Dette vil du få meir informasjon om frå rektor på skulen din.

## Det er trygt for barna å gå på skulen

Skulane våre har allereie gode rutinar for smittevern, og vi har no oppdatert desse i tråd med [den nye rettleiinga frå Utdanningsdirektoratet:](https://www.udir.no/kvalitet-og-kompetanse/sikkerhet-og-beredskap/informasjon-om-koronaviruset/smittevernveileder/skoletrinn-1-7/)

* Vi har **ekstra fokus på reinhald**.
* Ekstra hygiene kring måltid blir iverksett. Alle barn skal ha med **mat og eigen drikkeflaske heimanfrå** til **skulen og SFO**. Oppbevar maten i matboks.
* Dei største klassane kan bli delt i **grupper**.
* **Trygg henting og bringing** blir organisert av den einskilde skulen. Foreldre skal helst ikkje vere med inn på skulen.
* **Sjuke personar skal ikkje vere på skulen**.
* Deling av leiker og materiell som saksar, teiknesaker og liknande vert avgrensa.
* Alle våre tilsette, samt vikarar, får **opplæring** i smittevern.

Vi skal framleis ta vare på barna sine behov for omsorg og sørgje for at alle opplever tryggleik, å høyre til og trivsel i skulen.

## Skuleskyss

Det er ønskjeleg at vi avgrensar bruk av offentleg transport til eit minimum. Vi oppfordrar difor at så mange som mogeleg syklar eller går til skulen. Ved bruk av skuleskyss, bør elevane ha minst eitt ledig sete mellom kvarandre.

Elevane må halde ein meters avstand mens de ventar på bussen/anna transportmiddel.

## Viss barnet ditt ikkje kjenner seg bra

Har barnet ditt symptom på sjukdom, også milde symptom, skal dei ikkje kome til skulen. Det er ekstra viktig no at barna er heime i minst eitt døgn etter at dei har blitt symptomfrie. Foreldre som har luftvegssymptom, skal ikkje følgje eller hente barn til skulen. Har foreldre eller nokon andre i husstanden fått påvist sjukdom med koronavirus, skal dei heller ikkje kome til skulen.

Viss barnet blir sjuk i løpet av skuledagen, må de hente barnet så fort det let seg gjere. [Les meir om sjukdom på skulen på denne sida.](https://www.udir.no/kvalitet-og-kompetanse/sikkerhet-og-beredskap/informasjon-om-koronaviruset/smittevernveileder/skoletrinn-1-7/smitteforebyggende-tiltak/%22%20%5Cl%20%22nar-sykdom-oppstar-pa-skolensfo)

## Har du nokre barn det må takast spesielle omsyn til?

Barn og unge har så langt vist seg å ha svært låg risiko for alvorleg sjukdom med koronavirus. For å vere føre var, bør enkelte barn likevel vere heime. [På denne lenka finn du ei oversikt over diagnosar vi må ta spesielle omsyn.](https://www.udir.no/kvalitet-og-kompetanse/sikkerhet-og-beredskap/informasjon-om-koronaviruset/smittevernveileder/skoletrinn-1-7/spesielle-hensyn/) Ta kontakt med rektor om barnet ditt har ein av diagnosane som er lista her.

## Har de eller barna spørsmål?

Retningslinjene over er dei som gjeld no. Hald deg oppdatert på informasjonen som kjem frå kommunen. Vi justerer smitteverntiltaka etter behov.

**Er det anna vi skal vere merksame på eller leggje til rette for når det gjeld ditt barn?** Ta kontakt med rektor på skulen om du lurer på noko. Meir informasjon om oppstarten får du frå skulen din.

## Lurer barnet på noko?

[Vis dei gjerne denne filmen.](https://vimeo.com/409671941)

Vi gler oss til å få liv og røre på skulen igjen. Hugs å fortsetje å vaske hendene ofte, halde avstand og ta vare på kvarandre!

Med helsing

Olaf M. Hella Kristin Moe

Tenesteleiar skule Kommunalsjef oppvekst